KYK: Tyson Fury se pa wil hê hy moet uittree | Netwerk24
26 Februarie 2020 10:34
John en Tyson Fury. Foto: Getty Images
Tyson Fury het dalk sy beste vertoning nóg in dié dramatiese boksgeveg in die MGM Grand Arena gelewer om die nuwe swaargewigkampioen van die Wêreldboksraad te word.
Eddie Hearn, Anthony Joshua se promotor, wil hê Fury moet teen Joshua boks sodat daar net een swaargewigkampioen in die wêreld kan wees. Joshua is die kampioen van die Wêreldboksvereniging, Wêreldboksorganisasie, Internasionale Boksorganisasie en die Internasionale Boksfederasie.
Maar as John sy sin kon kry sou hy verkies dat Tyson enige moontlike lonende aanbiedinge van die hand wys. John sê in ’n onderhoud op Good Morning Britain hy hoop sy seun sal eersdaags sy bokshandskoene as ’n tweemalige swaargewigkampioen bêre.
'He's on top of the world... so it's time for Tyson to bow out'
Tyson Fury's dad wants his son to retire from boxing following his win at the weekend... and thinks a meeting with President Trump at the White House would be the perfect way to mark the occasion. pic.twitter.com/mG2czaOyiV
“Ek wil hê my seun moet nou uittree. Hy het genoeg gedoen. Dit was ’n opdraende stryd vir hom,” sê hy met verwysing na Tyson se deurlopende gesukkel met sy geestesgesondheid en verslawing.
“Ek dink dit (uittrede) is in sy agterkop. Hy kan niks meer bereik nie. Hy het al elke beroepstitel gewen. Genoeg is genoeg. Daar is nou meer aan die lewe. Hy het sy alles gegee.
“Hy het niks meer om te bewys nie. Hy het bewys hy is ’n waardige kampioen van hierdie land.
“Hy is 32 jaar oud. Hy het ’n jong gesin en ek glo sy kinders verdien hul pa. Hy het genoeg gedoen en dit is my mening.”
Tyson het twee gevegte oor op sy multimiljoen-dollar kontrak met die Amerikaanse promotor Top Rank en die uitsaaier ESPN. Hy het voorheen gesê hy sal “ernstig oorweeg om weg te stap” sodra hy sy verpligtinge nagekom het.
John moedig ook sy seun aan om Donald Trump se verrassende uitnodiging te aanvaar om hom in die Withuis te besoek en praat met groot bewondering oor die Amerikaanse president.
“Dit is goed vir ’n Fury, nie waar nie! En ek is ’n groot aanhanger van Donald Trump, dit was sover ’n ongelooflike reis en kyk waar dit eindig. Wat ’n wonderlike punt om halt te roep en Trump in die Withuis te ontmoet,” sê John.
Meer oor: Deontay Wilder | Boks | Donald Trump | Tyson Fury | Anthony Joshua